Date: 1500
Issuing place: Åbo
Country: Suomi
Language: saksa
Document type: Yksityiset, Kirjeet

Jhesus. Mynen atmodygen dynst nu vnde to allen tyden. Ersamen leuen heren borgermester vnde rat, jwe erlycke wysheyt schal weten, dat Euert Bels ys hen an den konijnck myt mynen gesellen Hermanus, vnde se synt vp dessen dach all hen an den konynck. De byschop van Abo de wolde yt hebben, dat he mede most, then wente he was mede jn den hulycke vnde woste all gelegenheyt woe de hulyck den schaden krech. Aldus, leuen heren, hebbe jck des kopma[n]sgut angetastet vnde hebbe schipp vnde gut geborgen vnde hebbe den buren berch gelt gegeuen van des kopmans gut vnde hebbe den hulyck weder ouer ende gebrocht vnde hebben weder laten bowin al ferdych vnde hebben weder vp senen fadem dep gelecht, vnde jck hebbe weder dat swar gut jngesetet dat syne bandeffol hadde; dat ander gut, dar de bende eyn part aff weren, dat hebbe jck laten lycken. Sem vnde herynck dat wyl jk yrsten laten bynden. Ersamen leuen heren, dessen schaden, den jk arm man hebbe gekregen myt mynen frunde to Lubek vnde de gemeynen kopman, dat ys my let vnde schal my let wessen so lange als jck leue. Hebbe jch dyt myt wyllen gedan, dat sete jk an den allemechtygen Got, de my lyff vnde syel gegeuen heuet. So wer yt beter, dat jck ouer tyn jar hadde gewessen. Dar jck ouer hondert jar schal wessen, schal jck arm man dyt hebben vor myne grote sorgh vnde moij vnde frost, de jck geleden hebbe vnde noch alle daghe lyde. Ersamen leuen heren, jk happe to Gade, jk hebbe gedan by mynen frunde gut vnde by des kopmans gut, dat jck wyl bekant wessen vor jw erlyck wysheyt vnde vor den gemenen kopman van Lubek al ysset sus gekomen, dat beter Got van hemyl vnde eyn gyslyck gut man synen schaden. Ersamcn leuen heren, jk hebbe hyr gelegen vnde hebbe gebeydet na vnssen koplude van Reuel vnde menden alle daghe, dat jw erlycke wysheyt schole hyr felyck hen gesent hebben de, de laken hadden angetast vnde hadden se laten draghen. De laken stan noch all to mal vnde synt nycht gerort jk en wyl se myt nycht vnder wynden er jck breffe von jw ersameheyt krige. De voget van den state de wolde se vp slan; jk sede nen, he scholde se stan laten so vern als he nycht wolde jn schaden dar vmes komen. Aldus stan se noch, vnde de drogh ffatte de lycken ok noch, vnde de rotlasse den hebbe jk al laten droghen, ok js dar noch j part drogh gut dat nycht nat eyn was den nycht eyn schadet, de allen ys ok noch meste part geborgen, men mandelen vnde rys vnde dadelen, konfekt, suker, dat ys all eyn wech. Jtem leuen heren, jk sende des kopma[n]s breffe van my vor wynachten; jk happe, dat se de kopman jo kregen heuet. Ersamen leuen heren, dyt verwondert my vtter maten ser, dat hyr nycht eyn mensche eyn komt, de my doch mochte eyn gut wort ver lenen, wente eyn man ys gen man. Jtem ersamen leuen heren, my ys geseght, dat her Swante de wyl my ok rostyren van jwent wegen, vnde jwncker Wyllen de kwam nu van dem konynck van Denmarken, vnde de wyl ok syn gelt hebben. Jk hebbe en geseght, dat he des konyncks breff genuch doe vnde the hen vnde hall syn gelt to Reuel syn gelt ys en nu werlt geweygert. Aldus hebbe jk moy vnde sorgh genuch. Ersamen leuen heren, dut wol vnde denckt hyr vp, dat jck vm belast blijue van her Swante. Jk hebbe doch ander sorgh genuch, dat kene Got van hemyl, wat jck hyr geleden hebbe vnde noch alle daghe. Dot wol vnde schryuet dyt an myne reders to Lubek als Hermen ter Loe, Freryk Jonsson, Lutke eyn stede, Gert Kok, Mawenstus Loff, dat schyp vnde got geborgen ys, moge wy jt anders beholden, de konynck ys to Kopenhagen. Nycht mer vp desse tyt dan de allmechtyge Got de spar jw lange sunt to synen gotlycken dynst. Gescreuen to Abo des frydaghs na svnte Sebastyanus. Hans van Eyken. Adress: Den ersamen vnde vorsygtygen wyssen heren borgmester vnde rat man der stat Reuell fruntlycken geschreuen.